b'\n_START_ARTICLE_\nThis Thing Called Love\n_START_SECTION_\nHandling\n_START_PARAGRAPH_\nAnn Marvin (Constance Bennett) har mistet troen p\xc3\xa5 kj\xc3\xa6rlighet grunnet s\xc3\xb8steren Clara Bertrands (ZaSu Pitts) ulykkelige ekteskap. Harry Bertrand (Roscoe Karns) er en skj\xc3\xb8rtejeger og Clara tror hans seneste fl\xc3\xb8rt er den peruanske skj\xc3\xb8nnheten Alvarez Guerra (Carmelita Geraghty). Ekteparet skal holde et middagsselskap der Ann, Alvarez og million\xc3\xa6ren Robert Collings (Edmund Lowe), som har arbeidet som gruveingeni\xc3\xb8r i Peru de siste 15 \xc3\xa5rene, er invitert. Clara og Alvarez havner i en voldsom krangel, s\xc3\xa5 Robert og Ann ender opp alene. Han blir sv\xc3\xa6rt betatt av henne og \xc3\xb8nsker at de skal gifte seg, men hun er ikke interessert. De blir til slutt enige om \xc3\xa5 inng\xc3\xa5 et rent forretningsmessig pr\xc3\xb8veekteskap, som de begge kan avslutte dersom det ikke fungerer. Ann skal tjene 25 000 dollar i \xc3\xa5ret p\xc3\xa5 arbeidet som husmor og de skal ha separate soverom. I h\xc3\xa5p om \xc3\xa5 gj\xc3\xb8re Ann sjalu, fl\xc3\xb8rter Robert med Alvarez, mens hun svarer med \xc3\xa5 fl\xc3\xb8rte med De Witt (John Roche). Da Clara og Harry endelig l\xc3\xb8ser problemene sine, f\xc3\xa5r Ann tilbake troen p\xc3\xa5 kj\xc3\xa6rligheten og innr\xc3\xb8mmer at hun har f\xc3\xb8lelser for Robert.\n_START_SECTION_\nProduksjon\n_START_PARAGRAPH_\nHorace Jackson skrev manuset basert p\xc3\xa5 teaterstykket This Thing Called Love, skrevet av Edwin J. Burke. Det hadde premiere p\xc3\xa5 Broadway 17. september 1928, med Minor Watson som Tice Collins og Violet Heming som Ann Marvin. Constance Bennett tok en pause fra filmindustrien fra 1925 til 1929, mens hun var gift med Philip Morgan Plant. Hun gjennopptok karrieren sommeren 1929, etter \xc3\xa5 ha signert filmkontrakt med Path\xc3\xa9 Exchange, og den f\xc3\xb8rste filmen hun spilte inn var This Thing Called Love. Bennett fikk betalt 14 500 dollar for innsatsen sin i filmen.\n_START_SECTION_\nMottakelse\n_START_PARAGRAPH_\nMordaunt Hall i The New York Times var positiv og roste b\xc3\xa5de regiss\xc3\xb8r og skuespillerne. Han mente at Lowe og Bennett gjorde \xc2\xabusedvanlig godt arbeid i hovedrollene\xc2\xbb og beskrev Bennett som \xc2\xabspesielt sjarmerende\xc2\xbb.\n_START_SECTION_\nAndre versjoner\n_START_PARAGRAPH_\nFilmen Kj\xc3\xa6rlighetens karusell (1940), regissert av Alexander Hall og med Melvyn Douglas som Tice Collins og Rosalind Russell som Ann Winters, er ogs\xc3\xa5 basert p\xc3\xa5 Burkes teaterstykke.'